text: Kulde, sol og sne - det er de næste dages vejr
  04 januar 2016 kl. 07.08
  Kulden bliver ved de næste dage, hvor solen også skinner - og tirsdag kan der komme snebyger hist og her, lyder det fra DMI.
  Den kolde luft bliver sendt ind fra øst, og selv om vi undgår de ekstreme frostgrader, som i øjeblikket opleves i de baltiske lande, Polen og det nordlige Skandinavien, så bliver der brug for både vanter, huer og halstørklæder.
  - Det kommer til at føles rigtig koldt mandag, tirsdag og onsdag. Temperaturerne vil i dagtimerne ligge mellem frysepunktet og ned til en fire graders frost, men en hård østlig vind vil få det til at føles som om, der var tale om 15 graders frost, siger Lars Henriksen, vagthavende meteorolog ved DMI til Ritzau.
  De første tre hverdage er der mulighed for noget solskin, og tirsdag kan der hist og her vise sig nogle snebyger. I nattetimerne kan det blive ned til fem graders frost.
  